નવી દિલ્હીઃ 11 મે (પીટીઆઈ) કોમ્પિટિશન કમિશને નવી ટેલીકોમ કંપની રિલાયન્સ જિઓનાં પ્રવેશને અટકાવવાનાં પ્રયાસોનાં આરોપ બદલ મોટી ટેલીકોમ કંપનીઓ સામે વિસ્તૃત તપાસનો આદેશ આપ્યો છે. ભારતી એરટેલ,વોડાફોન, આઇડિયા સેલ્યુશન અને ટેલીકોમ ઉદ્યોગ સંસ્થા સીઓએઆઈ (સેલ્યુલર ઓપરેટર્સ એસોસિએશન ઓફ ઇન્ડિયા) સામે ફરિયાદ દાખલ થયા પછી નિયમનકારે આ નિર્ણય લીધો છે. નિયમનકારે વર્ષોથી કાર્યરત ટેલીકોમ કંપનીઓ સામે અનુચિત વ્યાવસાયિક કામગીરીનાં આરોપોની તપાસ કરવાનો નિર્ણય લીધો છે. સૂત્રોએ જણાવ્યું હતું કે, નિયમનકાર સીઓએઆઈની સંપૂર્ણ વર્તણૂંકની ચકાસણી પણ કરશે, ખાસ કરીને તેનાં ત્રણ મુખ્ય સભ્યો સામે સ્પર્ધાવિરોધી કામગીરી કરવાનાં આરોપોની.